CELEX: 32019D0392
Language: fi
Date: 2019-03-04 00:00:00
Title: Neuvoston päätös (EU) 2019/392, annettu 4 päivänä maaliskuuta 2019, liikenneyhteisön perustamista koskevan sopimuksen tekemisestä Euroopan unionin puolesta

13.3.2019   
               
               
                  FI
               
               
                  Euroopan unionin virallinen lehti
               
               
                  L 71/1
               
            
         NEUVOSTON PÄÄTÖS (EU) 2019/392,
         annettu 4 päivänä maaliskuuta 2019,
         liikenneyhteisön perustamista koskevan sopimuksen tekemisestä Euroopan unionin puolesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 91 artiklan ja 100 artiklan 2 kohdan yhdessä sen 218 artiklan 6 kohdan a alakohdan ja 218 artiklan 7 kohdan kanssa,
         ottaa huomioon Euroopan komission ehdotuksen,
         ottaa huomioon Euroopan parlamentin hyväksynnän (1),
         sekä katsoo seuraavaa:
         
                     (1)
                  
                  
                     Komissio on neuvotellut unionin puolesta Euroopan unionin sekä Albanian tasavallan, Bosnia ja Hertsegovinan, entisen Jugoslavian tasavallan Makedonian, Kosovon (*1), Montenegron ja Serbian tasavallan välisen sopimuksen liikenneyhteisön perustamisesta, jäljempänä ’liikenneyhteisösopimus’.
                  
               
                     (2)
                  
                  
                     Liikenneyhteisösopimus allekirjoitettiin unionin puolesta 9 päivänä lokakuuta 2017 neuvoston päätöksen (EU) 2017/1937 (2) mukaisesti sillä varauksella, että sopimuksen tekeminen saatetaan myöhemmin päätökseen, ja sitä on sovellettu väliaikaisesti liikenneyhteisösopimuksen 41 artiklan 3 kohdan mukaisesti.
                  
               
                     (3)
                  
                  
                     Liikenneyhteisösopimus edistää liikenteen kehitystä unionin ja kaakkoiseurooppalaisten osapuolten välillä unionin säännöstön pohjalta.
                  
               
                     (4)
                  
                  
                     Liikenneyhteisösopimuksen 21 ja 24 artiklan nojalla perustettujen ministerineuvoston tai alueellisen ohjauskomitean kokoukset olisi valmisteltava asianmukaisesti neuvostossa komission ehdotusten ja muiden asiakirjojen pohjalta Euroopan unionin toiminnasta tehdyn sopimuksen asiaankuuluvien määräysten mukaisesti. Komissiolle olisi annettava valtuudet hyväksyä unionin puolesta muutokset liikenneyhteisösopimuksen liitteessä I oleviin luetteloihin unionin säädöksistä liikenneyhteisösopimuksen 20 artiklan 3 kohdan a alakohdan mukaisesti ja asianmukaisten kuulemisten jälkeen.
                  
               
                     (5)
                  
                  
                     Liikenneyhteisösopimus olisi hyväksyttävä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Hyväksytään sopimus liikenneyhteisön perustamisesta Euroopan unionin puolesta (3) (4).
         
         
            2 artikla
            
               1.   Komissio toimittaa mahdollisimman pian ennen ministerineuvoston tai alueellisen ohjauskomitean kokouksia neuvostolle tai sen valmisteluelimille asianmukaisessa muodossa tapauksen mukaan joko hyväksyttäväksi tai niiden kuulemiseksi Euroopan unionin toiminnasta tehdyn sopimuksen ja Euroopan unionista tehdyn sopimuksen mukaisesti sekä erityisesti vilpittömän yhteistyön periaatetta noudattaen luonnokset unionin kannoiksi ja lausumiksi asioista, joita kussakin kokouksessa käsitellään, tämän kuitenkaan vaikuttamatta 2 kohdan soveltamiseen.
            
            
               2.   Komissio hyväksyy unionin kannan liikenneyhteisösopimuksen 20 artiklan 3 kohdan a alakohdassa tarkoitettuihin alueellisen ohjauskomitean päätöksiin, jotka koskevat ainoastaan unionin säädösten saattamista ajan tasalle liikenneyhteisösopimuksen liitteessä I. Ennen tällaisen päätöksen hyväksymistä komissio kuulee neuvostoa aiotusta kannasta riittävän hyvissä ajoin ja kirjallisen valmisteluasiakirjan avulla.
               Kaikki mukautukset unionin säädöksiin, jotka on määrä sisällyttää liikenneyhteisösopimuksen liitteeseen I, on rajattava tällaisen sisällyttämisen kannalta tarpeellisiin teknisiin mukautuksiin.
            
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 4 päivänä maaliskuuta 2019.
            
               
                  Neuvoston puolesta
               
               
                  Puheenjohtaja
               
               A. ANTON
            
         
         
            (1)  Hyväksyntä annettu 13 päivänä helmikuuta 2019 (ei vielä julkaistu virallisessa lehdessä).
         
            (*1)  Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244(1999) ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.
         
            (2)  Neuvoston päätös (EU) 2017/1937, annettu 11 päivänä heinäkuuta 2017, liikenneyhteisön perustamista koskevan sopimuksen allekirjoittamisesta Euroopan unionin puolesta ja sen väliaikaisesta soveltamisesta (EUVL L 278, 27.10.2017, s. 1).
         
            (3)  Liikenneyhteisösopimuksen teksti on julkaistu virallisessa lehdessä (EUVL L 278, 27.10.2017, s. 3) yhdessä sen allekirjoittamista ja väliaikaista soveltamista koskevan päätöksen kanssa.
         
            (4)  Neuvoston pääsihteeristö julkaisee liikenneyhteisösopimuksen voimaantulopäivän virallisessa lehdessä.
      
      
         
            KOMISSION LAUSUMA
            
               1.   
               
                  Komissio korostaa, että liikenneyhteisösopimuksen tarkoituksena on perustaa vähitellen Euroopan unionin ja Kaakkois-Euroopan osapuolten välille liikenneyhteisö asiaa koskevan EU:n säännöstön perusteella ja luoda näin tehokas liikenneverkosto EU:n naapurimaiden kanssa.
               
            
            
               2.   
               
                  Komissio huomauttaa, että liikenneyhteisösopimukseen – itse sopimuksen tekstiin eikä sen liitteisiin – ei sisälly määräyksiä maanteiden tavaraliikenteen markkinoille pääsystä, joten kaakkoiseurooppalaisiin osapuoliin sovelletaan edelleen asetuksen (EY) N:o 1072/2009 1 artiklan 2 ja 3 kohtaa tässä vaiheessa. Niin kauan kuin tilanne pysyy ennallaan jäsenvaltioiden ja kaakkoiseurooppalaisten osapuolten väliset kahdenväliset sopimukset, mukaan luettuna näihin sopimuksiin sisältyvät luvat, voidaan pitää voimassa näiden määräysten mukaisesti, kunhan EU:n lainsäädäntöä noudatetaan.
               
            
            
               3.   
               
                  Jos Euroopan unioni ja Kaakkois-Euroopan osapuolet haluavat vahvistaa yhteistyötään luomalla tavaraliikennesektorin markkinoille pääsyä koskevia EU:n laajuisia mahdollisuuksia, tällaisia sopimuksia voidaan neuvotella, allekirjoittaa ja tehdä SEUT-sopimuksen 218 artiklan mukaisesti.
               
            
            
               4.   
               
                  Kahdenväliset sopimukset, joita jäsenvaltioilla saattaa olla Kaakkois-Euroopan osapuolten kanssa tämän sopimuksen piiriin kuuluvien muiden liikennemuotojen alalla, voidaan aluksi pitää voimassa, jos ne ovat unionin lainsäädännön mukaisia, sanotun kuitenkaan rajoittamatta unionin ja sen jäsenvaltioiden välistä toimivallan jakoa.
               
            
         
      
      
         
            SAKSAN LIITTOTASAVALLAN, RANSKAN, ITALIAN JA ITÄVALLAN YHTEINEN LAUSUMA
            Saksa, Ranska, Italia ja Itävalta kannattavat Länsi-Balkanin maiden kanssa tehtävää liikennesopimusta, jonka tarkoituksena on perustaa vähitellen Euroopan unionin ja Kaakkois-Euroopan osapuolten välille liikenneyhteisö ja liikenneverkosto asiaa koskevan EU:n säännöstön perusteella. Saksa, Ranska, Italia ja Itävalta korostavat, että kyseisten liikennesektoreiden markkinoiden asteittainen avaaminen suosituimmuuskohtelun periaatteen pohjalta edellyttää, että kolmannet maat eivät voi saada suotuisampaa kohtelua. Tämä koskee myös kolmansien maiden kansalaisia verrattuna EU:n kansalaisiin.
            Saksa, Ranska, Italia ja Itävalta pitävät tärkeänä, että nykyisiä kahdenvälisiä liikennesopimuksia jäsenvaltioiden ja Kaakkois-Euroopan osapuolten välillä voidaan edelleen noudattaa ja tarvittaessa mukauttaa, ja ne ilmaisevat tässä yhteydessä olevansa tyytyväisiä sitoumuksiin, joita Euroopan unioni teki Länsi-Balkanin maiden kanssa tehtävää sopimusta koskevien neuvottelujen aikana ja jotka on kirjattu pöytäkirjaan merkittävään lausumaan.
            Ottaen huomioon Euroopan unionin ja EU:n jäsenvaltioiden välisen toimivallan jaon, Saksa, Ranska, Italia ja Itävalta huomauttavat myös, että Länsi-Balkanin liikennesopimus ei rajoita Euroopan unionin ja sen jäsenvaltioiden välistä toimivallan jakoa ja että tämä Länsi-Balkanin liikennesopimus ei muodosta ennakkotapausta EU:n ulkopuolisten maiden kanssa tehtäville liikennesopimuksille.